Οίκος των Γουέλφων

Ο Οίκος των Γουέλφων (Welfen) είναι ένας δυναστικός Οίκος της Ευρώπης που εμφανίστηκε τον 11ο αιώνα. Στην Έριδα της Περιβολής οι Γουέλφοι στη βόρεια Ιταλία υποστήριζαν τον Πάπα, ενώ οι Γιβελλίνοι τον Γερμανό βασιλιά. Σε μέλη του Οίκου δινόταν από τον Γερμανό βασιλιά τα δουκάτα της Βαυαρίας και της Σαξονίας. Κληρονομικά κατείχαν μόνο το Μπράουνσβαϊγκ και το Λύνεμπουργκ. Ο Φρειδερίκος Α΄ τους αφαίρεσε τα δουκάτα, ο εγγονός του όμως τους απένειμε τον τίτλο του δούκα για τις κληρονομικές κτήσεις. Σημαίνοντα μέλη είναι ο Όθων Δ΄ της Γερμανίας, η (Αδελαΐδα) Ειρήνη του Μπράουνσβαϊγκ, σύζυγος του Ανδρόνικου Γ΄ Παλαιολόγου Αυτοκράτορα των Ρωμαίων και ο Ιβάν Δ΄ τσάρος της Ρωσίας.

Ένας κλάδος των δουκών του Μπράουνσβαϊγκ-Λύνεμπουργκ είναι αυτός των εκλεκτόρων του Αννόβερου, από τον οποίο προέρχονται οι βασιλείς της Βρετανίας από τον Γεώργιο Α΄ ως τη Βικτώρια.

Καταγωγή
Ο Οίκος των Γουέλφων είναι συνέχεια του Οίκου των Ομπερτιδών, απογόνων του Ομπέρτο Α΄, κόμη του Μιλάνου. Ο δισεγγονός αυτού Αλβέρτος-Άτσο Β΄, μαργράβος του Μιλάνου, νυμφεύτηκε σε 1ο γάμο την Κουνιγούνδη. Ο Οίκος της Κουνιγούνδης, κόρης του Γουέλφου Β΄, κόμη της Σουαβίας, είναι ο Οίκος των Παλαιών Γουέλφων, του οποίου ο τελευταίος άρρην απόγονος ήταν ο Ρούντολφ Γ΄, βασιλιάς της Αρλ (απεβ. 1032). Ο Αλβέρτος Άτσο Β΄ νυμφεύτηκε σε δεύτερο γάμο την Γκαρσέντε, κόρη του κόμη της Μαιν (Maine), περιοχής στη βορειοδυτική Γαλλία. Ο γιος του από τον πρώτο γάμο, Γουέλφος Α΄, κράτησε το επώνυμο της μητέρας του Κουνιγούνδης και είναι ο γενάρχης του Οίκου των Γουέλφων. Ο γιος του Αλβέρτου Άτσο Β΄ από τον δεύτερο γάμο του, ο Φούλκων Α΄ κράτησε την πατρική μαρκιωνία του Μιλάνου. Είναι ο γενάρχης του Οίκου των Έστε, μαρκησίων της Φερράρας.

Οι πρώτοι Γουέλφοι
Ο Γουέλφος Α΄ νυμφεύτηκε την κόρη του Όθωνα, δούκα της Βαυαρίας. Όταν ο Όθων έγινε εχθρός του Ερρίκου Δ΄, βασιλιά της Γερμανίας, ο Ερρίκος Δ΄ του πήρε το δουκάτο. Ο Γουέλφος Α΄ ήταν τόσο πιστός στον Ερρίκο Δ΄, που όταν ο βασιλιάς του ζήτησε να χωρίσει την κόρη του Όθωνα, το έκανε. Ο Ερρίκος Δ΄ τον αντάμειψε με το δουκάτο της Βαυαρίας. Το κληρονόμησε ο γιος του Γουέλφος Β΄, που νυμφεύτηκε τη Ματθίλδη της Κανόσσα, μαρκησία της Τοσκάνης και υποστηρίκτρια του Πάπα. Με την επιρροή της οι συγγενείς του υποστήριζαν τον Πάπα, έτσι το Γουέλφοι έγινε συνώνυμο των οπαδών του Πάπα.

Δούκες Βαυαρίας και Σαξονίας

Τον διαδέχθηκε ο αδελφός του Ερρίκος ο Μέλας, που νυμφεύτηκε την κόρη του δούκα της Σαξονίας και κυρία του Λύνεμπουργκ. Ο γιος αυτού Ερρίκος ο Υπερήφανος νυμφεύτηκε την κόρη του Λοθάριου Β΄/Γ΄, βασιλιά της Γερμανίας και δούκα της Σαξονίας, η οποία κληρονόμησε το δουκάτο και την κυριότητα του Μπράουνσβαϊγκ, έτσι ο Ερρίκος ο υπερήφανος, εκτός από δούκας στη Βαυαρία, έγινε και στη Σαξονία. Έβαλε υποψηφιότητα το 1138 για βασιλιάς της Γερμανίας, αλλά οι εκλέκτορες φοβήθηκαν τόση συγκέντρωση δύναμης και ψήφισαν τον Κορράδο Γ΄ των Χοενστάουφεν, ο οποίος μόλις εκλέχθηκε του αφαίρεσε τα δύο δουκάτα. Ο γιος του, Ερρίκος ο Λέων ανέκτησε τα δύο δουκάτα. Πολεμούσε στο πλευρό του Φρειδερίκου Α΄, βασιλιά της Γερμανίας, αλλά όταν δεν τον ακολούθησε στη νότια Ιταλία, ο Φρειδερίκος Α΄ ηττήθηκε, δυσαρεστήθηκε με τον Ερρίκο τον λέοντα και του αφαίρεσε τα δουκάτα. Έμειναν μόνο οι κληρονομικές κτήσεις του Μπράουνσβαϊγκ και Λύνεμπουργκ.

Δούκες του Μπράουνσβαϊγκ και Λύνεμπουργκ
Ο Ερρίκος ο Λέων είχε γιο τον Όθωνα Δ΄, βασιλιά της Γερμανίας, τον μόνο από τον Οίκο των Γουέλφων. Αδελφός του Όθωνα Δ΄ ήταν ο Γουλιέλμος ο Μακρόξιφος, στου οποίου το γιο Όθωνα τον Παίδα, κληρονόμο του Μπράουνσβαϊγκ και Λύνεμπουργκ, δόθηκε ο τίτλος του δούκα από τον Φρειδερίκο Β΄ της Γερμανίας. Από εδώ αρχίζουν οι πολλές διαιρέσεις του δουκάτου.

Γενεαλογία του Οίκου των Γουέλφων

Κλάδος Μπράουνσβαϊγκ-Γκρούμπενχαγκεν

Εξωτερικοί σύνδεσμοι